"Il-kummenti xenofobiċi f'Malta splodew"
Imtella' Ġunju 13, 2020 - Aġġornata 13 Ta' Ġunju, 2020 7:55pm Filwaqt li jistqarr li l-kliem ta' mibegħda fuq siti soċjali fuq l-internet żdied b'mod sostanzjali fl-aħħar ġimgħat, il-Kap tat-Taqsima tal-Hate Speech Joseph Borg jinsisti li t-taqsima tiegħu, imwaqqfa f'Ottubru li għadda, ftit tista' tagħmel ħlief li tgħin lill-vittmi. Fl-ewwel ħames xhur tas-sena, il-Pulizija ħadet passi kriminali f'ħames każi ta' kliem ta' mibegħda. Każ minnhom hu appuntat għas-smigħ fil-Qorti. "Wara l-qtil ta' George Floyd fl-Amerka u n-numri ta' protesti li kien hemm, ix-xenofobija f'Malta u l-kummenti xenofobiċi f'Malta splodew," iddikjara l-Kap tat-Taqsima tal-Hate Speech, Joseph Borg. Il-kliem ta' mibegħda kompla jiggrava l-għada taż-żewg protesti li saru l-Belt kontra r-razziżmu min-naħa u kontra l-immigrazzjoni min-naħa l-oħra. Tfajla Maltija li kitbet favur l-ugwaljanza sfat vittma ta' kliem ta' mibegħda fuq il-midja soċjali meta Malti qal li għandha tiġi stuprata mill-immigranti. "Il-protesti li saru l-Belt miż-żewġ gruppi m'għenu assolutament xejn biex dawn il-każi jitnaqqsu," qal il-Kap tat-Taqsima tal-Hate Speech, Joseph Borg. L-istess ġara meta grupp ta' żgħażagħ talbu biex l-immigranti abbord il-Captain Morgan jiddaħħlu Malta. Malti kiteb li s-subien ħaqqhom xebgħa njama u l-bniet ħaqqhom jiġu stuprati mill-istess immigranti. Il-Kap tat-Taqsima tal-Hate Crime, Joseph Borg, ikkonferma li dawn il-kummenti ġew mgħoddija lill-Pulizija għal aktar stħarriġ. "Meta jkollna l-wasliet tal-immigranti irregolari hemmhekk jisplodu. Dan huwa l-ewwel sajf li l-Unit se jesperjenza dan it-tip ta' rapporti issa," qal is-Sur Borg. Dwar l-avvenimenti li seħħew fl-ewwel għaxart ijiem ta' Ġunju saru kważi 80 rapport – id-doppju tar-rapporti li daħlu fi 8 xhur mindu twaqqfet din it-Taqsima. Anke l-politika għadha tiġġenera dawn is-sentimenti fost uħud. Is-Sur Borg spjega li t-Taqsima m'għandhiex is-setgħa li tinvestiga iżda li tgħin lill-vittmi ta' kliem ta' mibegħda. "Għandna avukat ukoll li dan jgħin f'każ legali just in case l-vittma m'għandhiex il-mezzi finanzjarji biex tqabbad avukat u l-avukat tagħna jagħmel kwerela lill-Pulizija," qal il-Kap tat-Taqsima tal-Hate Speech, Joseph Borg. Is-Sur Borg appella lin-nies biex iżommu l-evidenza qabel iperrċu l-weġgħat tagħhom fuq il-midja soċjali li se jagħmlu rapport fuq il-kliem ta' mibegħda fil-konfront tagħhom. Fl-ewwel ħames xhur tas-sena, il-Pulizija ħadet passi kriminali f'ħames każi ta' kliem ta' mibegħda. Każ minnhom hu appuntat għas-smigħ fil-Qorti.